Forslag til Rådets forordning (EF) om ændring af forordning (EØF) nr. 3528/86 om beskyttelse af skovene i Fællesskabet mod luftforurening (96/C 268/06) (Tekst af betydning for EØS) KOM(96) 341 endelig udg. - 96/0185(CNS)

(Forelagt af Kommissionen den 16. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Anvendelsesperioden for Rådets forordning (EØF) nr. 3528/86 af 17. november 1986 om beskyttelse af skovene i Fællesskabet mod luftforurening (1), senest ændret ved forordning (EØF) nr. 2157/92 (2), udløber den 31. december 1996;

skoven spiller en væsentlig rolle for bevarelsen af den fundamentale balance, navnlig ved dens indflydelse på jordbund, vandressourcer, klima, fauna og flora, og den økologiske balance er uomgængelig nødvendig for et bæredygtigt landbrug og forvaltningen af landdistrikterne;

bevarelsen af skovøkosystemerne er vigtig for deres økonomiske, økologiske og sociale funktioner og bidrager især til at beskytte den sociale funktion for de mennesker, som arbejder i landbruget og i landdistrikterne;

EF har på internationalt plan (den tværeuropæiske konference om beskyttelse af Europas skove i Strasbourg i 1990 og i Helsinki i 1993) forpligtet sig til at gennemføre en vedvarende undersøgelse af skader på skove;

resultater fra det systematiske net viser klare tendenser i den geografiske og tidsmæssige fordeling af skader på skovene i hele EF; disse foranstaltninger må videreføres;

medlemsstaterne har oprettet observationsområder, hvor der foretages intensiv og permanent overvågning af skovøkosystemerne; kun ved at videreføre denne overvågning over en længere periode vil det være muligt at få større indsigt i årsagssammenhængen mellem ændringer i skovøkosystemerne og de faktorer, de påvirker disse økosystemer;

skader på skovene som følge af forskellige faktorer, herunder luftforurening og ugunstige meteorologiske begivenheder, er problematiske for udviklingen af et bæredygtigt landbrug og forvaltningen af landdistrikterne;

derfor medvirker beskyttelsen af skovene mod luftforurening direkte til at nå målene i traktatens artikel 39, stk. 1, litra b);

EF-aktionen til beskyttelse af skovene mod luftforurening bør således videreføres i yderligere fem år, således at aktionen kommer til at løbe i 15 år fra den 1. januar 1987;

udgifterne til gennemførelse af det flerårige program anslås til 40 mio. ECU -

UDSTEDT FØLGENDE FORORDNING:

Artikel 1

I forordning (EØF) nr. 3528/86 foretages følgende ændringer:

Artikel 11, stk. 1 og 2, affattes således:

»1. Aktionen skal løbe i 15 år fra den 1. januar 1987.

2. EF's udgifter til gennemførelse af aktionen anslås til 40 mio. ECU for perioden 1997-2001«.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 326 af 21. 11. 1986, s. 2.

(2) EFT nr. L 217 af 31. 7. 1992, s. 1.